擼起袖子加油幹

擼起袖子加油幹係中共中央總書記兼中國國家主席習近平喺2017年新年賀詞入面提出嘅一個口號。

背景 
2016年12月31號，習近平喺北京發表2017年新年賀詞，提到「只要我們13億多人民和衷共濟，只要我們黨永遠同人民站在一起，大家擼起袖子加油幹，我們就一定能夠走好我們這一代人的長征路。」

第二日，中共喉舌人民網發表評論文章，話「擼起袖子加油幹」係為咗實現四個全面、中國夢等設想嘅奮鬥口號。新華社亦喺同日發表文章，話「擼起袖子加油幹」係呢個時代賦予黨嘅使命。

傳播 
喺習近平發表新年賀詞之後，中國各地黨政宣傳部門同媒體都開始用呢個口號。
中國傳媒大學新聞傳播學部學生為口號設計咗微信表情包「學習錦句」。表情包揀咗習近平重要講話入邊16個常見短語做動態表情，「擼起袖子加油幹」係其中之一。人民網話個表情包好多好評，「社交媒體平台呈現『刷屏』態勢」，係表情包界嘅「一股清流」。
2017年5月，湖南衛視以呢個口號做主題，整咗叫做「加油幹，更青春」嘅頻道視覺標識，又將頻道標語同步改做「加油幹，更青春」。
2017年9月，中國中央電視台廣告經營管理中心以呢個口號做主題，拍咗公益廣告《擼起袖子加油幹》。

惡搞 
2017年2月，內蒙古自治區質監局局長、黨組書記張海順喺會議玩呢個口號，將佢改做「撩起裙子使勁幹」並重複強調，事件傳出後引發當局不滿而被免職。

對習近平嘅爭議

習近平
中華人民共和國政治口號